

**ประกาศองค์การบริหารส่วนจังหวัดศรีสะเกษ**

**เรื่อง การรับโอนข้าราชการองค์การบริหารส่วนจังหวัดอื่นซึ่งดำรงตำแหน่งผู้บริหาร**

**มาแต่งตั้งให้ดำรงตำแหน่งสายงานผู้บริหารสังกัดองค์การบริหารส่วนจังหวัดศรีสะเกษ**

ด้วยองค์การบริหารส่วนจังหวัดศรีสะเกษ มีอัตราตำแหน่งสายงานผู้บริหารว่าง จำนวน 2 ตำแหน่ง รวม 2 อัตรา เนื่องจากผู้ดำรงตำแหน่งได้ย้ายไปแต่งตั้งให้ดำรงตำแหน่งที่สูงขึ้น ทั้งนี้ ตั้งแต่วันที่ 1 กรกฎาคม 2563 เป็นต้นไป และประสงค์จะดำเนินการสรรหาบุคคลเข้าสู่ตำแหน่งผู้บริหารที่ว่าง โดยวิธีการรับโอน

อาศัยอำนาจตามความในข้อ 152 (1) แห่งประกาศคณะกรรมการข้าราชการองค์การบริหารส่วนจังหวัด จังหวัดศรีสะเกษ เรื่อง การปรับปรุงแก้ไขเกี่ยวกับหลักเกณฑ์และเงื่อนไขการคัดเลือก การบรรจุและแต่งตั้ง การย้าย การโอน การรับโอน การเลื่อนระดับ และการเลื่อนขั้นเงินเดือน (เพิ่มเติม) พ.ศ.2561 ลงวันที่ 28 ธันวาคม 2561 จึงประกาศรับโอนข้าราชการองค์การบริหารส่วนจังหวัดอื่นซึ่งดำรงตำแหน่งผู้บริหารมาแต่งตั้งให้ดำรงตำแหน่งสายงานผู้บริหารสังกัดองค์การบริหารส่วนจังหวัดศรีสะเกษ ตามรายละเอียดดังนี้

**1. ตำแหน่งที่รับโอน**

1.1 ตำแหน่งผู้อำนวยการกองแผนและงบประมาณ (นักบริหารงานทั่วไป ระดับกลาง) เลขที่ตำแหน่ง 551032101011

1.2 ตำแหน่งหัวหน้าฝ่ายส่งเสริมการศึกษา ศาสนา และวัฒนธรรม (นักบริหารงานการศึกษา ระดับต้น) เลขที่ตำแหน่ง 551082107003

**2. คุณสมบัติของผู้มีสิทธิยื่นคำร้องขอโอน**

2.1 ปัจจุบันเป็นข้าราชการองค์การบริหารส่วนจังหวัดซึ่งดำรงตำแหน่งสายงานผู้บริหารและมีระดับตำแหน่งไม่ต่ำกว่าตำแหน่งที่จะคัดเลือกเพื่อรับโอนฯ

2.2 มีคุณสมบัติตรงตามคุณสมบัติเฉพาะสำหรับตำแหน่งตามที่กำหนดไว้ในมาตรฐานกำหนดตำแหน่ง (เอกสารแนบท้าย)

**3. เอกสารและหลักฐานเพื่อประกอบการพิจารณารับโอน**

3.1 คำร้องขอโอนที่ได้รับความยินยอมจากต้นสังกัด

3.2 ประวัติส่วนตัวของผู้ขอโอน พร้อมติดรูปถ่าย หน้าตรง ไม่สวมหมวก แต่งกายชุดปกติขาว ขนาด 1 นิ้ว จำนวน 1 รูป (ถ่ายมาแล้วไม่เกิน 6 เดือน)

3.3 ประวัติการลาของผู้ขอโอน จำนวน 1 ชุด

3.4 หนังสือรับรองจากผู้บังคับบัญชาอนุญาตให้ข้าราชการองค์การบริหารส่วนจังหวัดยื่นคำร้องขอโอนมาแต่งตั้งให้ดำรงตำแหน่งสายงานผู้บริหารสังกัดองค์การบริหารส่วนจังหวัดศรีสะเกษ จำนวน 1 ฉบับ

3.5 หนังสือรับรองความประพฤติที่ผู้บังคับบัญชารับรองแล้ว จำนวน 1 ฉบับ

3.6 สำเนาแบบประเมินผลการปฏิบัติงานของข้าราชการ ประจำปีงบประมาณ 2561 และประจำปีงบประมาณ 2562 พร้อมรับรองสำเนาโดยหน่วยงานการเจ้าหน้าที่ จำนวน 1 ชุด

-2-

3.7 สำเนาทะเบียนประวัติของข้าราชการ (ก.พ. 7) พร้อมรับรองสำเนาโดยหน่วยงานการเจ้าหน้าที่ จำนวน 1 ชุด

3.8 สำเนาบัตรประจำตัวเจ้าหน้าที่ของรัฐพร้อมรับรองสำเนาถูกต้อง จำนวน 1 ชุด

3.9 สำเนาคุณวุฒิการศึกษาที่ตรงตามมาตรฐานกำหนดตำแหน่ง พร้อมรับรองสำเนาถูกต้อง จำนวน 1 ชุด

3.10 หลักฐานอื่น ๆ เช่น เปลี่ยนชื่อ – สกุล (ถ้ามี)

ทั้งนี้ ผู้ที่มีความประสงค์ยื่นคำร้องขอโอนมาแต่งตั้งให้ดำรงตำแหน่งสายงานผู้บริหารสังกัดองค์การบริหารส่วนจังหวัดศรีสะเกษ สามารถยื่นคำร้องขอโอนด้วยตนเองพร้อมแนบเอกสารที่เกี่ยวข้อง จำนวน 1 ชุด โดยยื่นคำร้องขอโอนได้ตั้งแต่บัดนี้จนถึงวันที่ 10 สิงหาคม 2563 และต้องการทราบข้อมูลเพิ่มเติมให้ติดต่อสอบถามรายละเอียดได้ที่กองการเจ้าหน้าที่ องค์การบริหารส่วนจังหวัดศรีสะเกษ โทร. ๐-๔๕๘๑-๔๖๗7 ในวันและเวลาราชการ หรือ ที่เว็บไซต์ [www.pao-sisaket.go.th](http://www.pao-sisaket.go.th)

จึงประกาศให้ทราบโดยทั่วกัน

ประกาศ ณ วันที่ 20 เดือน กรกฎาคม พ.ศ. 2563

(นายวิชิต ไตรสรณกุล)

นายกองค์การบริหารส่วนจังหวัดศรีสะเกษ